Kataga ng Buhay

Disyembre 2018

**“Magalak lagi sa Panginoon.”** (Fil 4:4)

 Sumulat si San Pablo sa mga taga-Filipos sa panahong siya mismo ay dumaranas ng pag-uusig at paghihirap. Subalit pinayuhan pa rin niya ang kanyang mga minamahal na kaibigan, at halos utusan sila na “magalak lagi sa Panginoon.”

 Wasto kaya na mag-utos ng ganitong bagay?

 Kung titingnan natin ang ating paligid, tila walang maraming dahilan upang malugod tayo sa buhay.

 Sa dami ng ating mga pangamba, sa kawalan ng katarungan at ang hindi pagkakasundo ng mga bansa, tunay na isang malaking pananagutan na hindi magapi, mawalan ng pag-asa at mabuhay lamang para sa sarili.

 Gayunpaman, ito ang paanyaya ni San Pablo:

**“Magalak lagi sa Panginoon.”**

 Ano ang kanyang sikreto?

 “... May dahilan kung bakit sa kabila ng lahat ng paghihirap ay dapat lagi tayong magalak. Kung nabubuhay tayo bilang tunay na kristiano, nakakaranas tayo ng kagalakan. Si Hesus ay ganap na buhay sa atin, kasama natin Siya kaya’t tunay tayong nagagalak. Siya ang bukal ng tunay na kagalakan sapagkat binibigyang-halaga Niya ang ating buhay at ginagabayan tayo ng Kanyang liwanag. Pinalalaya Niya tayo sa ating mga takot, sa mga alalahanin sa nakaraan at sa hinaharap. Binibigyan Niya tayo ng lakas na malampasan ang lahat ng pagsubok, paghihirap at tukso na maaari nating harapin.”[[1]](#footnote-1)

 Ang kagalakan na bunga ng pagiging isang Kristiyano ay hindi lamang optimismo o pagkakaroon ng mabuting pananaw o kasiguruhan na ibinibigay ng mga pag-aaring materyal. Hindi rin ito ang kasiyahan ng isang kabataan o ang pagkakaroon ng maayos na kalusugan. Sa halip, ito ay bunga ng isang personal na pakikipagtagpo sa Diyos sa kailaliman ng ating puso.

**“Magalak lagi sa Panginoon.”**

 Sinabi rin ni San Pablo na ang kagalakang ito ang dahilan kaya’t nagagawa nating tanggapin ang kapwa sa mabuting paraan at handang maglaan ng panahon para sa kanila (Fil 4:5).

 At sa iba namang pagkakataon, tinukoy mismo ni San Pablo ang sinabi ni Hesus, “higit ang galak sa pagbibigay kaysa sa tumanggap” (Gawa 20:35).

 Ang pananahan ni Hesus sa ating piling ay nagdudulot sa ating puso ng kapayapaan, na siyang may tanging lakas na akitin ang mga tao sa paligid natin.

 Di pa gaanong katagalan, sa kabila ng mga panganib ng digmaan, isang malaking grupo ng mga kabataan sa Syria ang nagsama-sama at nagbahaginan ng kanilang mga karanasan sa pagsasabuhay ng Ebanghelyo at ang kaligayahang nararanasan sa pagmamahalan. Bumalik sila sa kani-kanilang mga tahanan na buo ang paninindigang mabuhay bilang isang pamilya.

 Isa sa kanila ang sumulat sa amin ng ganito:

 “Napakinggan namin ang mga salaysay ng matinding pagdurusa, malaking pag-asa at magiting na pananampalataya sa pag-ibig ng Diyos. May mga taong nawalan ng lahat-lahat at nakatira sa refugee camp. Ang iba ay nasaksihan ang pagpatay sa mga mahal nila sa buhay. Ang mga kabataang ito ay totoong nagnanais makatulong tungo sa panibagong simula. Bumuo sila ng mga proyekto na nilahukan ng libo-libong tao. Tulong-tulong nilang itinayong muli ang isang paaralan at tapusin ang isang halamanan sa gitna ng isang maliit na nayon na hindi matapos-tapos dahil sa digmaan. Marami silang tinulungang dayuhang pamilya. Naranasan nila na totoo ang sinabi ni Chiara Lubich, “Ang kaligayahan ng pagiging isang Kristiyano ay tulad sa isang sinag ng araw na nagbibigay liwanag sa isang luha, isang rosas na namumukadkad sa lupain kung saan dumanak ang dugo. Ito ay tining ng pagmamahal na pinadalisay ng pagdurusa... Kaya’t may taglay itong kapangyarihan na masulyapan ang Paraiso.”[[2]](#footnote-2)  Nakita natin sa mga kapatid nating taga-Syria ang katatagan tulad ng mga unang kristiyano. Sa gitna ng nakakakilabot na digmaan,nabubuhay sila na buo ang pagtitiwala at pag-asa sa Diyos na Pag-ibig. Ang pagbibigay-saksing ito ang tumutulong sa iba na magkaroon din ng parehong pag-asa at pagtitiwala. Magpasalamat tayo sa ating mga kapatid sa Syria para sa aral na ito kung paano isabuhay ang Kristiyanismo.”

1. Chiara Lubich (1987). [↑](#footnote-ref-1)
2. Chiara Lubich, Jubileo ng mga kabataan, Roma, Abril 12, 1984. [↑](#footnote-ref-2)